
ЯдэIэпыкъун хуей хъуакъым
Адыгей. Республикэм и Мейкъуапэ щIыналъэм хыхьэ жылагъуищым дэт псэупIэ унэ 53-м псыдзэр ящIэуащ.
ЦIыхухэр ягъэIэпхъуэн хуей хъуакъым. ХэкIуэда, лей зытехьа щыIакъым.
Псыдзэр зыщIэуа щIыпIэхэм къегъэлакIуэ гупхэр щолажьэ. ЩытыкIэр зезыгъакIуэ штабхэр УФ-м и МЧС-м и Ипщэ центрым АдыгеймкIэ и управленэм къыщызэIуахащ.
Тыркум и консулым IуощIэ
Республикэм и Iэтащхьэр хуэзащ Тыркум и консул нэхъыщхьэу Новороссийск щыIэ Пехливан Сунн Бесте.
ЛъэныкъуитIым къызэрыхагъэщащи, я иджырей зэIущIэр щызэрыцIыху зэхыхьэщ, ауэ абы къыдэкIуэу ахэр тепсэлъыхьащ къэкIуэнум щызэдэлэжьэну унэтыныгъэхэм.
Къыхэдгъэщынщи, Пехливан Сунн Бесте Тыркум и хэщIапIэ нэхъыщхьэу 2012 гъэм и жэпуэгъуэм лъандэрэ Новороссийск щыIэм щолажьэ. Абы и нэIэ тетщ я лъахэгъухэм ядэIэпыкъуным, экономикэ, щэнхабзэ, политикэ зэпыщIэныгъэхэр Ростов областым, Краснодар краймрэ Адыгеймрэ щызэтеухуэным. Иджы япэу Мейкъуапэ къэкIуауэ аращ.
ТхьэкIушынэ Аслъэнджэрий Тыркум и хьэрычэтыщIэхэмрэ адыгэ диаспорэмрэ куэд щIауэ зэныбжьэгъугъэ зэпыщIэныгъэхэр зэрыхуаIэм къытеувыIащ. Ди хэкуэгъухэм — мелуан бжыгъэ щопсэу — я хэщIапIэ нэхъ ин здэщыIэ къэралу Тыркур къызэралъытэри къыхигъэщащ.
ХьэщIэм жиIащ лъэныкъуитIым я сату зэпыщIэныгъэм зегъэужьыныр, щэнхабзэ, щIэныгъэ IэнатIэхэм щызэдэлэжьэныр Тыркум дежкIэ мыхьэнэ иIэу зэрыщытыр.
Махуэ 25-м къриубыдэу
Къэрэшей-Шэрджэс. Республикэм щхьэмыж гъавэр къехьэлIэжыным дызэрыт мазэм и кIэм щыщIадзэнущ. Уэшхыр зэран къахуэмыхъумэ, лэжьэгъуэ махуэ 25-м ар и кIэм нагъэсынущ.
КъШР-м Мэкъумэш хозяйствэмкIэ и министерствэм мы гъэм сэгъуэр зэрекIуэкIар щызэхалъхьэжащ, гъавэр IухыжынымкIэ къалэнхэр яубзыхуащ. МэкъумэшыщIэхэм я мурадщ гъавэ къехьэлIэжыным мыгувэу щIадзэну. Псори зэхэту бжьыхьэсэ, гъатхасэ гуэдзымрэ хьэмрэ гектар мин 40,5-м щызэщIакъуэжынущ. Абы елэжьынущ республикэм и зэрыIуахыж комбайни 133-рэ, гъунэгъу щIыналъэхэм яйуэ 40.
УЭРДОКЪУЭ Женя.
